**Se trezeşte la viaţă Pământul**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Verde, crud, îmbăiat în lumină,

Sfântă, caldă, subţire culoare…

Se trezeşte la viaţă Pământul

Sărutat de văzduh şi de soare.

Se trezeşte la viaţă Pământul,

Peste tot simţi în jur sărbătoare,

Primăvara-şi desface baticul,

Pomii iarăşi, cuminţi, dau în floare….

Dau în floare caişii, cireşii.

Mângâiaţi de o boare de vânt,

Se-nvelesc în mătasea lor albă…

Ce parfum, câtă vrajă, ce cânt…